23. Mai 2007    Das Weekend haemer drue Taeg frei gha=) Mer haend zwar kei Uffahrt gha wie idae Schwiiz, defuer isch am Maentig Victoria Day (Fiirtig) gsi. Am Samstigmorge  haet bereits am 5.30uhr min Wecker gschellet! Ab under Duschi und ready fuer oise Trip nach Tofino (Vancouver Island). Mitem Rucksack bepackt isches nach Downtown gange. Ach wieder mal isch uf dae Busfahrplan kei Verlass gsi. Eigentli haeti dae Bus soelle am Fuef vor Siebni bi minere Haltistell acho, was denn schlussendli 7.10am gsi isch. Naja halb so tragisch, es haet nu in stroemend graegnet und da die ganz Strass ufgrisse wird, haets kein Unterstand gha...:-/ In Downtown han i mi mit dae Andrea und Dina  (Studentin idae gliche Schuel) im Tim Hortons (like McDonald mit Donuts) troffe. Nacheme chline Zmorge simer a Bushaltistell gwaschlet und mitem Bus nach Horseshoe Bay gfahre. Unterwegs sind Catherine und Desiree (ebefalls Studentine) zuegstiege. Nachere Stund Wartezyt simer mit dae Faehre nach Nanaimo gfahre. In Nanaimo haets wieder gheisse warte...wengistens isch doet schoen Wetter gsi und mer haend choene Sunne gnuesse. Am 15.00Uhr simer mitem Car vo dae Faehrestation losgfahre. Unterwegs haemer di  meist Zyt gschlafe und ab und zue die schoen Landschaft bestuunt. Die Fahrt isch quer ueber d'Insle verloffe . Nach ca 3 1/2 Stunde Carfahre simer aendli in Tofino acho. Wieder haets gheisse Raegeschirm uspacke und s'Hostel go sueche. Kapputt nach daere lange Reis simer im Hostel acho und haend nuno welle go Znacht esse. Was aber noed so eifach gsi isch. Es haet fast kei Restaurants gha und die meiste sind scho ueberfuellt gsi. Mer sind denn aber am Achti glich no zu Fish and Chips cho=)  Das am Sunntig  schoen Wetter gsi isch, simer bi Zyte ufgstande und haend ois aes Deluxe Breakfast zuebereitet. Gstaerkt mit Ruehrei, Speck, Toast, und Fruecht simer ae Bucht go erkundige. Wow dae Strand isch eifach traumhaft gsi! Sehr lang haemer aber noed Zyt gha, da huet dae grossi Tag gsi isch. Mer sind naemli go Whale Watching mache! Am 15.00Uhr simer bereits alli i wasserdichti-roti Kostuem gsteckt. Hihi haend usgseh wie Astronaute;-) usgruestet und ready zum go d'Wale sueche simer zum Steg abegloffe. Doet haet ois  bereits dae Guide empfange. Mer sind zwoelf Luet imene chline Boetli gsi. Dae Guide haet denn z'erst es paar Regle und Tipps erklaert, wie wend is Wasser keisch, dass noed soellsch probiere schwueme! Oder wenn di ganz Gruppe im Meer landet, dass mer ois soellend anenand hebe...Naja mer haend denn scho langsam chli es mulmigs Gfuehl becho, da mer vorher scho es Formular unterzeichnet haend wos Wort "death" beinhaltet haet. Nach daere hilfriche Ifuehrig isches denn au scho losgange. Am Afang isches ae  gmuetlichi Fahrt gsi, bis er denn s'erst Mal richtig Gas gaeh haet und oises Boot mehrheitlich idae Luft gfloge isch, als im ufem Wasser gfahre=) Mer sind uebere Halbstund is offne Meer usegfahre, bevor er aghalte haet. Puh ich han sicher scho aen halbe Liter Meerwasser gschluckt gha, was aber glaub min Fehler gsi isch. Ich han denn dae Tipp becho, chli weniger schwaetze und tatsaechli hats gnuetzt;-) Tja und jetzt haets gheisse: suech dae gross Fisch! Nach es paar Minute simer nomal chli wiitergfahre, bevor mer  denn wieder gstopt haend. Hui tatsaechli haemer nacheme Zytli aen Humbackwhale (Buckelwal) gsichtet! Wow es isch eifach ueberwaeltigend gsi! Aber au chli beanstigend i sonere Nussschale zhocke und nebed dra schwuemmt aen 13Meter lange Wal verbi...Es isch gar noed so eifach gsi, dae Wal imer im Aug zbhalte. Mer haend 2-3 Meter hochi Welle gha und zum Teil simer wie im "Tal" vonere Welle gsi und dae Wal isch uf dae andere Siite gsi. Naja Wal hin oder her ich bi denn sowieso Seechrank worde=) Aso isch noed so  schlimm gsi, dass i mi ha muesse usem Boot lehne, aber Foetli mache isch unmoeglich gsi. Defuer han i liebi Kollegine wo wie verruckt Pictures knipst haend;-) Nach dem Abentuer isches denn wieder inere rasante Fahrt zrug gange. Mer haend adae Kueste no aen Halt igleit zum Seerobene azluege. Jooeh die haend so haerzig und relaxt uf ihrne Felse usgseh=) Nach dae Robbe haemer no Wiiskopfseeadler gseh! Mer haend sogar s'Nest vo daene Adler entdeckt. Nach daem mega Erlebnis isches denn endgueltig zrug zum Hafe  gange. Gluecklich und durchnaesst simer mit viilne Idrueck usem Boot gstiege.  Am Sunntigmorge haet ois bereits Sunne is Gsicht glachet! Also ab under Duschi und verusse=) D'Andrea und ich haend beschlosse Velo zmiete und dae Chesterman Beach z'erkundige. Die anderne Drue sind nomal ae dae glich Strand wo mer am Samstig bereits gsi sind. Nachere Halbstund trample simer bereits bi dae beruemte Surfer Beach acho. Es haet tatsaechli uh vil Surfer im Meer gha. Aber s'Wasser muess glaub recht chalt si, haend  alli aen Neoprenazug mit Haendsche, Chappe und Schueh agha! Wo mer nach daem Usflug wieder im Hostel acho sind, haet ois dae Hinter recht weh ta. Haha keis Wunder isch au oise erst Velotrip bzw dae ersti Sport in Kanada gsi;-) Am Namitag haets denn bereits wieder gheisse, in Car hocke und heifahre. Unterwegs haemer no aen Schwarzbaer gseh! Joeh dae haet richtig zum knuddle usgseh, die sind naemli noed so gross...Leider haet dae Car noed aghalte und mer haend keis Foti choene knipse! So das waer oise grossi  Wucheand Trip gsi und ich hoff han oi noed zfest mit Detail glangwilet=)        18. Mai 2007    Puh scho Mitti Mai und nuno 3 Wuche Schuel! Ich glaub ich soet mer wuerklech mal es Bispiil adae Koreaner naeh und afange study English ! Aber mir Schwiizer erkundigend halt lieber Gegend als ois mit Grammatikfrage umezschlah...    Am 4. Mai bin i mit dae Koreanerine und dae Japanerin vo minere Klass go zMittag esse. Mmmh s'indische Esse isch mega fein gsi und mer haends  uh lustig gha. Mer verstoehnd ois faengs perfekt mitem English. Ich han mi langsam a ihre koreanische Akzent gwoehnt und verstahn di englishe Woerter au ohni dae Buechstabe R. Hihi dae choend naemli di meiste Koreaner noed usspreche=). Bi ihne toent "really" als "leally". Aber chan au noed agaeh mit mim Schwiizer-English=)    Am Samstig, 5. Mai han d'Andrea, Desiree und ich aen Usflug zu dae Lynn Canyon Suspension Bridge unternah. Die Haengebrugg isch ganz aehnlich wie Capilano Bridge, nu zahlt mer  bi daere kei Itritt. Mer haend eigentli noed sehr viil gmacht, ussert Brugg ueberquert und im Restaurant ghocket!=) Ab und zue muess mer au chli relaxe!;-)    Am noechste Samstig, 12. Mai haemer uh schoens Wetter gha. Was noed selbstverstaendlich isch fuer Vancouver! D'Andrea und ich haend beschlosse aen Rundflug ueber Vancouver zmache. Drum simer denn puenktlich am Vieri bim "Check-in" vo dae Seaplane Company gstande. Ois isch zwar scho noed so mulmig gsi, wo mer i das chline Wasserflugi mit 12  anderne Passagier gstiege sind. Hui wo mer aber dae huebschi Pilot gseh haend, ischs ois scho viil besser gange=) Agschnalt und mitem Fotiapparat usgruestet haemer uf oise Start gwartet. Nachdaem dae Pilot dae Motor alah haet, simer z'erst ca 5min ufem Meer "gfahre". Laeck ois zweine ischs da scho uebel gsi! S'Flugi haet so eklig gschauklet, dass mer beidi zerst mal checkt haend, ob mer au sicher ae "Tuete" im Sitz haend!;-) Nachem Take-off ischs ois denn aber super gange. Die Ussicht uf North Vancouver und  Vancouver selber isch eifach atemberaubend gsi! Mer sind z'erst ueber North Vancouver gfloge und denn ueber die schneebedeckte Berge. D'Andrea isches zwar nuem so agnehm gsi, wo dae Pilot ca 20min a daene Bergspitze verbigfloge isch...Nachem Ueberflug ueber Mountains haemer Horseshoe Bay vo obe choene betrachte. Vo doet us isches ueber West Vancouver zrug nach Downtown gange. Wow s'absolute Highlight isch dae Flug ueber Downtown gsi! Mer haend dae Harbour Tower, Library, B.C. Stadium, oisi Schuel, etc.  gseh! It was just amazing! Nachdaem Seaplane Flug haemer z'erst aes Cola brucht! Mer sind zwar flugtauglich, aber machend noed gad die best Figur ufem Wasser=)    Am noechste Tag (13. Mai) isch bereits uf Whistler ufem Programm gstande! Mer sind am Morge am Nueni wieder miteme gelbe Schoolbus vo West Trek uf Whistler gfahre. Puh die Fahrt isch di reinst Baustell gsi. Fuer d'Olympiade in 2010 machends di ganz Strass vo Vancouver uf Whistler breiter. Ab und zue haets sogar anstatt zwei Spure vier! Was  aber sicher noetig isch, da di "alt" Strass wuerklech sehr schmal isch und wenn denn 2010 jensti Cars uf Whistler duesend, waers vo Vorteil chli breiteri Strasse zha! Sie muend aber recht gas gaeh, dass rechtzietig fertig werdend bis zum grosse Showdown! Mir chunnts chli vor, wie wenns Halb Vancouver umbauend fuer die Olympiade. Sie bauend ae noi Metro vo Donwtown zum Airport, aes riesigs Gebauede gad am Canada Place, jensti Hochhueser....Unterwegs haemer aen Halt bim Shannon-Wasserfall gmacht, bevor mer  am halbi Eis in Whistler itroffe sind. Es isch so komisch gsi, Luet i Flipflops zgseh und nebed dra Skifahrer i ihrne ganze Wintermontur=) Nachem zMittag und amene chline Spaziergang haemer zwei uh bequemi Holzliegestuehl entdeckt. Dankbar haemer ois iegsetzt und di warme Sunnestrahle gnosse. Mer wuers noed glaube, aber mer sind beidi igschlafe! Haend doch tatsaechli oepe ae Stund i daem Liegestuehl chnurred!;-) Tja und dae Dank fuer dae wunderbari Schlaf isch aen herrliche Sunnebrand im Gsicht gsi=) Am  Vieri simer wieder im Bus ghocket und sind zum Alta Lake gfahre. Das isch aen chline See miteme no chlinere Strand 10 Fahrminute vo Whistler entfernt. Am Fuefi haemer denn d'Heireis nach Vancouver atrete. Unterwegs haets aber nomal aen Halt bimene Wasserfall gaeh. Dae Wasserfall haet Brandywine Waterfall gheisse! Hmm toent absolut spektakulaer, aber chan oi versichere, es isch glich nuem normals Wasser glfosse=) Dae Guide haet ois ae Story verzehtl, wie's zu daem Name cho isch, aber han si scho wieder  vergesse....